Priručnik za predavače: scenarij provedbe webinara

**Naziv edukacije: Instrukcijski dizajn – preduvjet uspješnog tečaja u Moodleu**

Cilj: Upoznati odgojno-obrazovne radnike s osnovnim pravilima instrukcijskog dizajna u kontekstu kreiranja i provođenja vlastitog e-tečaja kako bi polaznici bili što uspješniji.

Ishodi učenja (naznačiti i razinu digitalne kompetencije za svaki ishod):

* Promišljati o različitim pedagoškim pristupima za primjenu pravila dobrog instrukcijskog dizajna Moodle e-tečaja (srednja razina digitalnih kompetencija iz područja Profesionalni angažman).
* Razlikovati osnovne funkcionalnosti Moodle alata i odabrati postavke alata s ciljem uspješnijeg praćenja e-tečaja (srednja razina digitalnih kompetencija iz područja Učenje i poučavanje).
* Razlikovati digitalne alate za praćenje i vrednovanje u sustavu Moodle i odabrati postavke alata koje će prilagoditi vrednovanje individualnom napretku učenika (srednja razina digitalnih kompetencija iz područja Praćenje i vrednovanje).

Ciljana skupina polaznika: Nastavnici, učitelji, stručni suradnici i ravnatelji školskih ustanova, stručnjaci za tehničku podršku uključeni u projekt e-Škole.

Planirano trajanje: 90 minuta (webinar)

Nastavna sredstva i pomagala: Polaznicima će u sučelju videokonferencijskog alata biti prikazana **PowerPoint prezentacija** koja će tematski i kronološki pratiti tijek webinara. Također, demonstrirat će se upotreba alata u samom sučelju Moodle-a pomoću dijeljenja ekrana. Polaznicima će tijekom webinara biti dostupne **kratke ankete** i **rasprave** koje će predavač učiniti dostupnima svim polaznicima kroz videokonferencijski alat, MS Forms i Lino ploču.

Potrebna predznanja: Poznavanje koncepta e-tečaja i alata za e-učenje Moodle na razini polaznika e-tečaja.

***Napomena predavačima:*** Predavač treba unaprijed pripremiti **demonstracijski e-tečaj** kojega će koristiti za demonstraciju funkcionalnosti Moodle e-tečaja, alata i postavki sudionicima tijekom webinara.

|  |  |  |
| --- | --- | --- |
| **Trajanje** | **Sadržaj edukacije** | **Opis aktivnosti, metoda i tehnika poučavanja** |
| **10 min** | **Uvod u webinar** | |
| 1 min | Predstavljanje predavača | Pozdraviti polaznike i ukratko predstaviti predavača. |
| 4 min | Predstavljanje potrebe za webinarom, cilja i ishoda, izlaganje plana rada i opis načina komunikacije tijekom webinara. | Predavač uvodi sudionike webinara u temu i pojašnjava da je ovaj webinar zamišljen kao nadopuna e-tečaju *Dizajniram svoj Moodle tečaj*. Taj se tečaj bavi funkcionalnostima pojedinih elemenata sustava Moodle s tehničkog aspekta (kako izraditi) dok je ovaj webinar više usmjeren na pedagoške aspekte kreiranja e-tečaja i sam instrukcijski dizajn (kako odabrati, zašto tako izraditi).  Pohađanje e-tečaja *Dizajniram svoj Moodle tečaj* nije uvjet za uspješno praćenje webinara, ali ga olakšava. Predavač upućuje sudionike webinara koji nisu pohađali navedeni e-tečaj da ga mogu upisati i nakon odslušanog webinara.  Ukratko izložiti cilj, ishode i sadržaj webinara te predstaviti vremenski i tematski plan rada.  Predavač ukratko objašnjava načine komunikacije u Q&A panelu. |
| 5 min | Interakcija sa sudionicima pomoću alata MS Forms, prikupljanje informacija od sudionika o njihovom iskustvu s e-tečajevima.  Analiza rezultata upitnika kao motivacija polaznika za temu webinara. | **Uvodna anketa**  Uspostava komunikacije sa sudionicima i dobivanje informacija o njihovom iskustvu u korištenju e-tečajeva.  Sudionici će odgovaranjem na pitanja iz upitnika pripremljenoga u alatu MS Forms osvijestiti svoja prethodna iskustva u korištenju i kreiranju e-tečajeva.  *1. Koliko ste edukacija putem e-tečajeva uspješno završili?*   * *niti jednu* * *1 – 2* * *više od 2*   *2. Jeste li sami ili u suradnji s drugima kreirali e-tečaj za svoje učenike ili kolege?*   * *da* * *ne*   *3. (Za sudionike koji su na prethodno pitanje odgovorili da) Koliko vam je pri kreiranju e-tečaja instrukcijski dizajn bio važan?*   * *jako važan* * *srednje važan* * *nevažan* * *nisam o tome razmišljao/razmišljala*   Odgovori polaznika predavaču služe kao povratne informacije o strukturi sudionika webinara s obzirom na njihova iskustva s e-tečajevima i instrukcijskim dizajnom.  Odgovori se prikazuju kružnim ili stupčastim grafikonom.  Ukratko se osvrnuti na rezultate upitnika, prokomentirati dosadašnja iskustva polaznika i najaviti da ćemo se danas baviti osnovnim pravilima instrukcijskog dizajna u kontekstu provođenja vlastitog e-tečaja kako bi polaznici (učenici) bili što uspješniji. |
| **70 min** | **Instrukcijski dizajn e-tečaja** | |
| 10 min | Predstavljanje sadržaja: što je instrukcij-ski dizajn, četiri temelja instrukcijskog dizajna, ADDIE model | **Instrukcijski dizajn**  Predavač uvodi pojam instrukcijskog dizajna:   * uspoređuje klasično poučavanje i e-učenje te naglašava potrebu dobrog instrukcijskog dizajna pri osmišljavanju e-tečajeva s naglaskom na prilagodbu posebnostima medija i razumijevanje načina na koji ljudi uče samostalno * navodi četiri temelja instrukcijskog dizajna: ciljevi, sadržaji, strategije poučavanja, evaluacija * predstavlja najpoznatiji ADDIE model instrukcijskog dizajna (analiza, dizajn, izrada, primjena i evaluacija) * postavlja pitanja za analizu i dizajn e-tečajeva.   Iako je razvoj e-learning sadržaja posao za koji je potreban niz stručnjaka s različitim kompetencijama, predavač naglašava da za potrebe svojih učenika dobro educirani i izuzetno motivirani učitelji i nastavnici mogu samostalno osmisliti i izraditi kvalitetan e-tečaj poštujući sva pravila instrukcijskog dizajna. |
| 10 min | Predstavljanje sadržaja: dizajn sučelja e-tečaja (naslovnica, blokovi, oblik tečaja), demonstracija dijeljenjem zaslona ili putem slajdova\* | **Sučelje e-tečaja**  Dijeljenjem zaslona na demonstracijskom e-tečaju predavač:   * upoznaje sudionike s elementima sučelja e-tečaja (zaglavlje, navigacija, glavni dio, blokovi sa strane, naslovnica) * navodi preporuke kako oblikovati naslovnicu * opisuje kako i zašto odabrati pojedine blokove sa strane * navodi razlike između tjednog i tematskog oblika tečaja te naputak kada koristiti koji oblik   Prijedlozi e-tečajeva na kojima predavač može demonstrirati ovaj i naredne sadržaje:   1. Multimedija – samostalno kreiram sadržaj, e-tečaj II. faze projekta e-škole, <https://usavrsavanje.loomen.carnet.hr/course/view.php?id=503> 2. Dabar @ucitelji.hr 2022, e-tečaj putem kojega se organizira natjecanje iz informatike i računalnog razmišljanja Dabar, <https://natjecanja.loomen.carnet.hr/course/view.php?id=65>   \*U prezentaciji se nalaze slajdovi sa zaslonskim slikama kao backup opcija ukoliko bi predavač imao poteškoća s pristupom demonstracijskom e-tečaju. |
| 15 min | Predstavljanje sadržaja: Moodle resursi, savjeti za prikaz sadržaja, razlike između knjige i lekcije, demonstracija dijeljenjem zaslona ili putem slajdova\*  Interakcija sa sudionicima pomoću Lino ploče. | **Odabir resursa za predstavljanje sadržaja**  Predavač navodi resurse koji se mogu koristiti u e-tečaju (stranica, knjiga, lekcija/LMS paket, datoteka, poveznica, natpis, mapa), daje savjete dobrog instrukcijskog dizajna za prikaz sadržaja u e-tečaju, obrazlaže ih i prikazuje na primjeru e-tečaja:   * sadržaj razložiti na manje jedinice (objekte učenja) * granulaciju sadržaja prilagoditi osobinama polaznika * obavezan sadržaj prikazati u Moodle resursima stranica, knjiga ili lekcija * resurse datoteka i poveznica koristiti za vanjske izvore znanja * multimedijski prikaz pospješuje učenje * uključiti aktivnosti za samovrednovanje.   Posebice naglašava važnost korištenja multimedije i informira polaznike o dodatnoj edukaciji na tu temu putem e-tečaja *Multimedija – samostalno kreiram sadržaj* (<https://usavrsavanje.loomen.carnet.hr/course/view.php?id=503>)  Predavač opisuje razlike između prikaza sadržaja u Moodle knjizi i u Moodle lekciji (LMS paket).  Predavač potiče sudionike da promisle kada je bolje koristiti prikaz sadržaja u knjizi, a kada u lekciji. Svoje odgovore polaznici kratko zapisuju na Lino ploču:  *Navedite primjer kada biste u e-tečaju za svoje učenike koristili prikaz sadržaja u knjizi, a kada u lekciji.*  Ukratko se osvrnuti na odgovore na Lino ploči i prokomentirati ih.  Polaznicima skrenuti pažnju da je u e-tečaju *Dizajniram svoj Moodle tečaj* kroz kraće videoupute demonstrirano kako kreirati pojedine resurse. |
| 15 min | Predstavljanje sadržaja: komunikacija i suradnja polaznika e-tečaja, svrha i postavke foruma, mogućnosti alata odabir u nastavi, postavke dostupnosti alata i resursa, demonstracija dijeljenjem zaslona ili putem slajdova\*  Interakcija sa sudionicima pomoću Lino ploče. | **Komunikacija, suradnja i grupiranje polaznika**  Predavač navodi alate za komunikaciju i suradnju polaznika u e-tečaju (forum, anketa, wiki, chat, odabir), opisuje njihove specifičnosti u kontekstu dobrog instrukcijskog dizajna i prikazuje na primjeru e-tečaja.  Opisuje alat forum koji se može koristiti za više različitih aktivnosti u tečaju s mogućnošću ocjenjivanja i naglašava da je forum nezaobilazni Moodle alat koji na različite načine potiče motivaciju i aktivnost, interakciju s drugim polaznicima te dodatno (prema potrebi tečaja) omogućuje provjeru ostvarenosti ishoda učenja. Svakako valja imati na umu da je online učenje usamljeničko učenje pa polaznicima tijekom tečaja treba osigurati prilike u kojima će se osjećati kao dio zajednice i podsjetiti se da na svom putu učenja nisu sami.  Predavač potiče sudionike da promisle za koju svrhu bi alat forum koristili u e-tečaju za svoje učenike, bi li i na koji način ocjenjivali odgovore učenika putem foruma. Svoje odgovore polaznici kratko zapisuju na Lino ploču:  *Navedite za koju biste svrhu alat forum koristili u e-tečaju za svoje učenike. Biste li i na koji način ocjenjivali odgovore učenika putem foruma?*  Ukratko se osvrnuti na odgovore na Lino ploči i prokomentirati ih.  Predavač opisuje alat odabir koji omogućuje podjelu polaznika u grupe, npr. zbog organizacije timskog rada ili za prilagodbu sadržaja pojedinim skupinama korisnika. Navodi na koji način različite postavke dostupnosti pojedinih alata i resursa doprinose instrukcijskom dizajnu tečaja:   * pripadnost određenoj grupi * dovršenost neke prethodne aktivnosti * dobivena ocjena iz prethodne aktivnosti * datum početka/dovršetka aktivnosti.   Polaznicima skrenuti pažnju da je u e-tečaju *Dizajniram svoj Moodle tečaj* kroz kraće videoupute demonstrirano kako kreirati svaki od ovdje navedenih alata. |
| 15 min | Predstavljanje sadržaja: formativno i sumativno vrednovanje u e-tečaju, razlike između testa i zadaće, demonstracija dijeljenjem zaslona ili putem slajdova\* | **Praćenje i vrednovanje u e-tečaju**  Predavač naglašava važnost formativnog i sumativnog vrednovanja u online tečajevima prema pravilima dobrog instrukcijskog dizajna. Navodi alate za praćenje/formativno vrednovanje (H5P, različite Moodle igre, test s neograničenim brojem rješavanja testa) i sumativno vrednovanje (test, zadaća) i prikazuje ih na primjeru e-tečaja.  Predavač opisuje razlike između sumativnog vrednovanja Moodle testom i Moodle zadaćom. Analizira postavke testa s obzirom na svrhu vrednovanja (formativno ili sumativno):   * dostupnost testa (uvjetovano nekom drugom aktivnosti, npr. pregledom knjige ili lekcije, alatom odabir) * vremensko ograničenje (dostupno od…do) * prikaz pitanja – sva odjednom, svako na zasebnoj stranici ili grupirano, uz (ne)mogućnost povratka na prethodno * broj pokušaja rješavanja testa * način ocjenjivanja * postavke pregleda testa.   Polaznicima skrenuti pažnju da je u e-tečaju *Dizajniram svoj Moodle tečaj* kroz kraće videoupute demonstrirano kako kreirati pojedine alate za praćenje i vrednovanje te kako kreirati različite vrste pitanja za test. Također je opisano kako pogledati izvještaj s rezultatima testa. |
| 5 min | Predstavljanje sadržaja: digitalne značke, demonstracija dijeljenjem zaslona ili putem slajdova\* | **Digitalne značke**  Predavač prikazuje nekoliko digitalnih znački i obrazlaže njihovu svrhu:  Tijekom online tečaja polaznicima je sadržaj predstavljen u obliku različitih resursa te je predviđeno nekoliko aktivnosti za polaznike koje mogu biti obavezne ili neobavezne. Za svaku aktivnost/resurs moguće je definirati uvjete dovršenosti aktivnosti (npr. pregledati knjigu, riješiti test 50%, napisati objavu na forumu, komentirati tuđi rad, predati zadaću i dobiti prolaznu ocjenu…). Te se postavke obično definiraju za one aktivnosti koje su obavezne.  Prema pravilima instrukcijskog dizajna online tečaj je dobro osmišljen ako su obavezne aktivnosti odabrane i definirane na način da njihov dovršetak pruža dokaz ostvarenosti svih ishoda tečaja.  Upravo je to svrha digitalne značke - pružanje dokaza ostvarenosti svih ishoda tečaja. Zbog toga u opisu značke stoje navedeni ishodi i trajanje tečaja, a kao kriteriji za dobivanje digitalne značke navode se sve obavezne aktivnosti (ili neka njihova kombinacija ovisno o ideji autora tečaja). Polaznik dobiva značku tek nakon što je uspješno odradio sve obavezne aktivnosti.  Opcionalno, predavač može uputiti polaznike da svoje značke spremaju u ruksak sa značkama, npr. Mozilla Open Badges Backpack, <https://backpack.openbadges.org/> kojega mogu priložiti u slučaju potrebe dokazivanja stečenih kompetencija. |
| **10 min** | **Završne misli i evaluacija webinara** | |
| 7 min | Sinteza koncepata.  Interakcija sa sudionicima pomoću Lino ploče, izlazna kartica.  Analiza odgovora i upućivanje na dodatne izvore. | **Završno vrednovanje izlaznom karticom**  Nakon današnjeg webinara sudionici samostalno sintetiziraju što su naučili te svoja razmišljanja kratko zapisuju na Lino ploču tako da odaberu jednu o ponuđenih rečenica i dovrše je:   * *Najviše mi se svidjelo…* * *Želim isprobati…* * *U svom tečaju ću upotrijebiti…* * *Do sada nisam znao…*   Predavač dijeli poveznicu na Lino ploču. Nakon 5 minuta pročitati što su sudionici webinara napisali i prokomentirati odgovore.  Izlazne kartice su i povratna informacija predavaču koliko je uspješno ostvario ishode učenja postavljene na početku webinara.  Odgovoriti na eventualno neodgovorena pitanja tijekom webinara. |
| 3 min | Izlaganje predavača | **Završne informacije i evaluacija webinara**  Predavač još jednom upućuje sudionike webinara na e-tečaj *Dizajniram svoj Moodle tečaj* (<https://usavrsavanje.loomen.carnet.hr/course/view.php?id=506>).  Dijeljenje poveznice na evaluaciju i zahvaljivanje na sudjelovanju u webinaru. |

**Sažetak za EMA-u**

**Webinar: Instrukcijski dizajn – preduvjet uspješnog tečaja u Moodleu**

Pogledajte videomamac ovog **webinara** i saznajte što možete očekivati.

Na ovom webinaru sudionici će usvojiti osnovna pravila instrukcijskog dizajna u kontekstu kreiranja i provođenja vlastitog e-tečaja kako bi polaznici bili što uspješniji. Moći će razlikovati mogućnosti korištenja Moodle alata za prikaz sadržaja, za komunikaciju i suradnju, za praćenje i vrednovanje te definirati postavke tih alata za uspješnije poučavanje i učenje putem e-tečaja.

**Digitalni alati koji se obrađuju:** Moodle e-tečaj, Moodle knjiga, Moodle lekcija, Moodle forum, Moodle odabir, Moodle zadaća, Moodle test.

Na [CARNET Meduzi](https://meduza.carnet.hr/index.php/media/watch/20116) možete pogledati kratku videouputu za prijavu u MS Teams/MS Live Event/Web.

**Napomena o potvrdi:** Potvrda o sudjelovanju bit će dodijeljena u roku od tjedan dana od datuma održavanja, i to polaznicima koji su se u MS Teams prijavili sa svojim AAI@EduHr identitetom. Potvrdu ćete moći preuzeti u sustavu EMA na slijedeći način: nakon prijave u sustav sa svojim AAI@EduHr identitetom kliknite gore desno na ikonu osobe, zatim na Moj profil pa u lijevom izborniku na Značke i potvrde. Na popisu pronađite dotičnu edukaciju pa kliknite na njezin naziv da bi preuzeli potvrdu. Za sve upite obratite se na [e-skole-edukacija@skole.hr](mailto:e-skole-edukacija@skole.hr).